
ועדת הכלכלה 
 14/03/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 790 >
 מישיבת ועדת הכלכלה 
 יום רביעי, כ' באדר התשע"ב (14 במרץ 2012), שעה 10:45
<סדר היום:>
<הצעת חוק שירותי תעופה (פיצוי וסיוע בשל ביטול טיסה או שינוי בתנאיה), התשע"ב-2011>
נכחו:

<חברי הוועדה:> 
כרמל שאמה-הכהן – היו"ר

אחמד טיבי

<מוזמנים:> 
חה"כ איתן כבל
	אלי ליפשיץ
	–
	סגן היועץ המשפטי, משרד התיירות

	דפנה עין דור
	–
	מנהלת אגף הכלכלה, משרד התחבורה, התשתיות הלאומיות והבטיחות בדרכים

	רון חלפון
	–
	לשכה משפטית, משרד התחבורה, התשתיות הלאומיות והבטיחות בדרכים

	רוני אמיר
	–
	עו"ד , לשכה משפטית, אל-על

	רחל גור
	–
	עו"ד, יועצת חקיקה של יו"ר הקואליציה

	
	
	


<ייעוץ משפטי: >
אתי בנדלר
איתי עצמון
<מנהלת הוועדה:>
לאה ורון
<קצרנית פרלמנטרית:>
אתי אפלבוים
<הצעת חוק שירותי תעופה (פיצוי וסיוע בשל ביטול טיסה או שינוי בתנאיה), התשע"ב-2011>
<היו"ר כרמל שאמה-הכהן:>
בוקר טוב, אני פותח את ישיבת ועדת הכלכלה. על סדר-היום: הצעת חוק שירותי תעופה (פיצוי וסיוע בשל ביטול טיסה או שינוי בתנאיה), התשע"ב-2011.

יש את הבקשה שלי לדיון מחדש. 
מי בעד? מי נגד?
אושרה פה אחד. 

<לאה ורון:>
חבר הכנסת כבל מצביע במקום חבר הכנת עמיר פרץ. חבר הכנסת אחמד טיבי מצביע במקום חבר הכנסת ישראל חסון. 

הבקשה לדיון מחדש היא בסעיף 3א בנושא סוגי ההטבות. 

<היו"ר כרמל שאמה-הכהן:>
אנחנו מדברים על השבה. 

ביקשתי לשנות כך שההשבה תהיה השבה מלאה של כל  יתרת הכרטיס.
<איתי עצמון:>
כאשר נקנה כרטיס הלוך ושוב?

<היו"ר כרמל שאמה-הכהן:>
כן. כל יתרת הכרטיס.
<רוני אמיר:>
זה צריך להיות "ובלבד שזה אצל אותה חברה". אם נניח היתה חבילה או שנקנו שתי טיסות מסוכן, אחת בחברה אחת ואחת בחברה אחרת, אז החברה תהיה מחויבת להשיב את מה שנרכש אצלה ולא של מישהו אחר.

<היו"ר כרמל שאמה-הכהן:>
כן. את השאר הוא יכול לתבוע דרך החברה השנייה.

<רוני אמיר:>
למעשה מה שנשאר מהמסע אצל אותה חברה.
<אתי בנדלר:>
אני רוצה להבין בקשר ליתרת הכרטיס.

אני רציתי לנסוע לאיסלנד והגעתי לפראג. עכשיו צריכים להחזיר לי את כל יתרת הכרטיס שלא נוצלה? אבל הם גם צריכים להחזיר אותי לארץ.

<איתן כבל:>
אם זה רק חלק, אז הוא מחזיר אותי?

<היו"ר כרמל שאמה-הכהן:>
עשית עצירה של כמה ימים או זאת טיסת מעבר. 

<אתי בנדלר:>
אני רכשתי כרטיס לאיסלנד וחזרה. נעצרתי בבלגיה ואז הודיעו שאי-אפשר להטיס אותי לאיסלנד. 

<איתן כבל:>
צריך להחזיר לו את הכסף עד ליעד שהוא היה צריך להגיע, אבל הוא גם צריך לחזור הביתה. 

<רוני אמיר:>
השבה דינה להשיב את הכסף שקיבלת. לא יכולים להשיב מה שלא קיבלת. 
אם יש מארגן שארגן וקיבל את כל הכסף יש לו ממה להשיב. אנחנו לא יכולים להשיב מה שלא קיבלנו. לא סביר להטיל עלינו מה שלא קיבלנו. 

<אתי בנדלר:>
יש לי התחושה שבשל הבעייתיות שבעניין ובשל העובדה שלא גובשו עד כה כללים כל-כך ברורים, נדרשו לכך בתי המשפט ב אירופה. כך אני הבנתי בעצם מדבריו של עורך דין שפרכר.

<היו"ר כרמל שאמה-הכהן:>
בכל מקרה אנחנו רוצים להבהיר שטיסה הלוך חזור ההשבה היא על כל הטיסה. 

<איתי עצמון:>
רק לגבי ביטול טיסה? כאן מדובר על טיסה שעוכבה או בוטלה. 

<היו"ר כרמל שאמה-הכהן:>
פה אין לך השבה. 

<איתי עצמון:>
יש. בין 5 ל-8 שעות יש השבת תמורה. 

<רוני אמיר:>
צריכים להחליט אם לקבל את כספו או לטוס.
<איתן כבל:>
יש כללים.

<אחמד טיבי:>
איפה שיש השבה בחוק, הוא מתכוון לדו כיווני. 
<רוני אמיר:>
ואם הוא כבר טס כיוון אחד אז זה לא דו כיווני. זה רק מה שנותר מהמסע. 
<אחמד טיבי:>
בדיוק. 

<אתי בנדלר:>
סליחה, אני לא מבינה. 
<היו"ר כרמל שאמה-הכהן:>
אני טסתי לחופשה בניו-יורק.
<אתי בנדלר:>
אני מתעקשת לגמור את הדוגמה הראשונה. אני רוצה את הדוגמה שלי. לי אין מה לעשות בבלגיה. אני לא מכירה שם אף אחד, מחכים לי באיסלנד.
<היו"ר כרמל שאמה-הכהן:>
יש הצבעה במליאה אני עוצר את הישיבה עד לאחר ההצבעה. 

הדיון מחודש. 

<לאה ורון:>
יו"ר הכנסת מתיר לקיים ישיבות ועדות כאשר אין הצבעות. בזמן שיש הצבעה אנחנו צריכים להפסיק. 

<היו"ר כרמל שאמה-הכהן:>
הדיון מחודש. 

<רון חלפון:>
על חלקים שכבר בוצעו אבל אין לך בהם צורך, מחזירים לך אותם. צריכים להחזיר אותך לנקודת היעד. 

<אתי בנדלר:>
איפה כתוב שחלקים שביצעת שאין לך כבר צורך בהם מחזירים לך.
<רון חלפון:>
8(1)(ה). פה לא מדברים על חזור אבל אפשר גם - - - 
<רוני אמיר:>
כתוב: "part or parts of journey not made".
<רון חלפון:>
Not made זה כבר קיים עכשיו. אנחנו מדברים גם על החלק שביצעת ואין לך טעם בו, תל-אביב בלגיה במקרה הזה.  

<איתן כבל:>
אם אתה הגעת למקום שרצית להגיע אליו, התעכב וזה בוטל, זה בסדר. 

הבעיה היא מה קורה שבכלל לא הגעת למקום אליו רצית להגיע. נעצרת בתחנת ביניים. הסיטו את המטוס לנחות במקום אחר.

<רון חלפון:>
להבנתי צריכים להחזיר לך את הכסף על מה שכבר טסת ולהחזיר אותך לנקודת היעד.
<איתן כבל:>
יפה, זה בדיוק מה ששאלה היועצת המשפטית.

<היו"ר כרמל שאמה-הכהן:>
אם לא הגעת ליעדך

<היו"ר כרמל שאמה-הכהן:>
אבל אם לא הגעת ליעדך ואתה רק בתחנת מעבר, משיבים לך את הכול ומחזירים אותך. 

<רון חלפון:>
במקרה של הלוך ושוב, אם כבר ביצעת את ההלוך ואתה נמצא ביעד ובוטל החזור, מחזירים לך רק את החזור כי כבר היית ביעד שלך. 

<רוני אמיר:>
זה כרטיס חלופי. 

<אתי בנדלר:>
אתה תדע לעגן את הכללים האלה. אני מוכרחה לומר שאני לא הצלחתי.
<רון חלפון:>
זה בהסתמך על התקנה. 

קודם כל, גם במקרים של ביטול וסירוב – יכול להיות שהנוסע עדיין טס. לדוגמה, במקרה של עיכוב מעל 5 שעות, יכול להיות שהוא יעלה על הטיסה לאחר 6 שעות ואז הוא טס ואז אין צורך לתת לו את החזור כי טס בסופו של דבר. הוא יקבל את מה שצריך. גם בסירוב וגם בביטול עדיין יש אופציה לתת לו כרטיס חלופי על-פי המועדים שקבענו. יכול להיות שאותו נוסע כן טס - - - 

<היו"ר כרמל שאמה-הכהן:>
אם הוא לקח כרטיס חלופי, אין השבה, ברור.

<רון חלפון:>
אין השבה גם של החזור. 

<היו"ר כרמל שאמה-הכהן:>
ברור. אם יש הסדר חלופי אז לא קרה כלום. 

<רון חלפון:>
גם בביטול, גם בסירוב וגם בעיכוב, יכול להיות שהוא טס בסופו של דבר ואז כמובן הוא לא מקבל השבה. 
אם אנחנו מדברים על המקרה של עצירה בחניית ביניים וכאן זה נעצר, הוא צריך לקבל השבה של כל מחיר הכרטיס, גם החלק שהתקיים וגם החלק שלו וגם להשיב אותו הביתה.

<היו"ר כרמל שאמה-הכהן:>
אבל אם הוא עצר לארבעה ימים בפריז בדרך לניו-יורק, אז הוא כבר נהנה מהקטע של פריז ואת זה לא יצטרכו להחזיר לו. 

<דפנה עין דור:>
אם זה קרה בחניית ביניים בדרך חזור, אחרי שהוא היה בניו יורק, גם אין טעם להחזיר.
<רון חלפון:>
אבל כשאתה מדבר על חניית ביניים של 4 ימים, אז זה כבר יעד. 

<היו"ר כרמל שאמה-הכהן:>
זה נחשב יעד. זה מה שהתכוונתי.

<רון חלפון:>
אם אנחנו מדברים על עצירה והחלפת מטוס אז כאן אנחנו מסתכלים על זה כטיסה שלמה.
<אתי בנדלר:>
זה קצת בעייתי. יש יעדים שאין אליהם טיסה אלא פעם ביום או פעם ביומיים. עד היום יש יעדים כאלה. נניח שאני רוצה לטוס, לצורך העניין, לאלסקה. אני טסה לטורונטו והיעד שלי הוא אלסקה. קניתי כרטיס לאלסקה ואני צריכה להישאר בטורונטו 10 שעות או יום כדי לתפוס את הטיסה לאלסקה. אז אני לא אהיה זכאית להחזרה לארץ במקרה הזה. 

<רון חלפון:>
להבנתי, כן.

<אתי בנדלר:>
לא, אמרת שרק אם זה עצירת ביניים. מה קו הגבול?
<דפנה עין דור:>
שזה לא היעד הסופי.

<רון חלפון:>
היעד הסופי הוא אלסקה. 

<רוני אמיר:>
הוא דיבר על עצירה בפריז לא בגלל שהוא חיכה לטיסה. 

<רון חלפון:>
אם הוא עצר 4 ימים בפריז זה לא בגלל שהוא המתין לטיסה הבאה. הוא עצר כי רצה 4 ימים בפריז. 

<אתי בנדלר:>
אני קניתי כרטיס לניו-יורק דרך פריז. האם יש הבדל אם אני נשארת 10 שעות בפריז או 4 ימים בפריז? זה מה שעושה את ההבדל?

<רון חלפון:>
להבנתי, כן. 

<אתי בנדלר:>
אז מה מקסימום השהות ביעד הביניים?

<לאה ורון:>
אני מזכירה לוועדה שישנם מרחקים בטיסה שמשפחות עם ילדים מעדיפים לעשות חניית ביניים לפחות של יומיים שלושה באירופה. למשל, אוסטרליה, בה שירתנו 4.5 שנים.

<היו"ר כרמל שאמה-הכהן:>
אז בסדר, נהנית מהקטע של אירופה.

<לאה ורון:>
אבל לא הגעתי לאוסטרליה. 
<היו"ר כרמל שאמה-הכהן:>

בסדר, אז מחזירים לך את הקטע עד אוסטרליה. לא יחזירו לך את הקטע עד פריז כי נהנית בפריז.

<רוני אמיר:>
זאת אומרת שהחלק שנוצל מהמסע לא יהיה חלק מההחזרה. 

<אתי בנדלר:>
לא, לא בכל מקרה. 

<היו"ר כרמל שאמה-הכהן:>
אם היא עוצרת בדרך לאוסטרליה ל-3 שעות בטרמינל בשרל דה גול ומתבטלת הטיסה, אתם תחזירו גם את הדרך לפריז.

<אתי בנדלר:>
ואם היא עוצרת ליום כדי לתפוס את הטיסה הבאה?

<היו"ר כרמל שאמה-הכהן:>
את מתכוונת איזו שהייה עושה את ההבדל?
<אתי בנדלר:>
כן.

<היו"ר כרמל שאמה-הכהן:>
עד 24 שעות, לדעתי. 24 שעות זה תקופת צינון.

<רון חלפון:>
אז אם הוא נתקע באמצע צריכים גם להחזיר אותו. 

<אליהו ליפשיץ:>
הוא תכנן של 5 ימים ועכשיו החופשה נמשכה רק 4 ימים. 
קשה מאוד להעריך את מה יבחר.

<היו"ר כרמל שאמה-הכהן:>
תמיד פתוחה לו הדרך לבית המשפט לנסיבות מאוד ספציפיות. אנחנו לא יכולים בחוק לגדר את כל המקרים.
<אליהו ליפשיץ:>
פשוט יש תלונות על כך.

<היו"ר כרמל שאמה-הכהן:>
החוק הזה לא מייתר את הדין הכללי. ל-95% מהמקרים הוא ייתן פיתרון מיידי וברור. 

<רון חלפון:>
צריך לסגור את התוספת השלישית. 

<היו"ר כרמל שאמה-הכהן:>
עכשיו נסגור את התוספת השלישית. את העיקרון הזה גמרנו?

<אתי בנדלר:>
אני מקווה. אני מקווה שנצליח לנסח אותו. תוך שבוע שבועיים יהיה ניסוח מצוין לסעיף הזה בלבד. 

<רוני אמיר:>
בהקשר הזה של הניסוח, אני רוצה לבקש. אחרי מחשבה אתמול, למרות שדובר על סעיף התחילה 1 ביולי, אנחנו לא יודעים מתי החוק הזה יעבור ויפורסם. אנחנו ביקשנו זמן היערכות להטמעה בחברה, אבל אנחנו צריכים להטמיע את הנוסח הסופי. אנחנו חושבים שצריך 3 חודשים מיום הפרסום. אם זה יפורסם לפני פסח אז ממילא אנחנו מגיעים ל-1 ביולי. אבל אם זה יהיה אחרי פסח לא יהיו לנו 3 חודשים וזאת לא תהיה תקופת היערכות מספקת. צריך לקחת את זה בחשבון. זה חוק מסובך וטעון והניסוח שלו יארך זמן. צריך עוד להעביר אותו בכנסת ואנחנו חוששים שלא תהיה לנו תקופת הטמעה. 
<היו"ר כרמל שאמה-הכהן:>
מתי צפוי הנוסח הסופי.

<אתי בנדלר:>
אני אומרת בכנות, אדוני. אני לא מתלוצצת. אני אעשה מאמץ אבל אני בכלל לא מבטיחה שאני אצליח להניח את הצעת החוק לפני היציאה לפגרה.

<היו"ר כרמל שאמה-הכהן:>
לא להניח במליאה. את מסיימת את העבודה - - - 

<אתי בנדלר:>
זה בדיוק ה
+-/ניין. להנחה אני יכולה לעשות רק בימים שבהם יש מליאת כנסת.

<היו"ר כרמל שאמה-הכהן:>
אותנו לא מעניינת ההנחה על השולחן. הם רוצים לראות נוסח שהוא סופי.

<אתי בנדלר:>
הם לא יראו נוסח לפני שאני אניח.

<רוני אמיר:>
לא, נוסח סופי ופרשום ברשומות.

<אתי בנדלר:>
הם רוצים את הנוסח שיתקבל בקריאה שנייה ושלישית. על זה הם מדברים.

<היו"ר כרמל שאמה-הכהן:>
ברגע שאת מסיימת את הניסוח, יכול להיות שלא תהיה מליאה אלא רק בעוד שבועיים שלוש או בגלל הפגרה בעוד חודש אבל הניסוח יהיה סופי ואפשר יהיה לראות אותו.

<אתי בנדלר:>
אני לא מעבירה נוסח לפני שאני מניחה אותו על שולחן הכנסת, אדוני.

<היו"ר כרמל שאמה-הכהן:>
לרשום שזאת טיוטה.

<אתי בנדלר:>
לא אעביר. מעולם לא העברתי וזה עיקרון בסיסי אצלי. כל נוסח שאני רוצה להניח אני מעבירה להערות ואז אני מקבלת הוראות, תתקני כך, תעבירי כך. לא אעביר נוסח לפני שאני מניחה. 
<היו"ר כרמל שאמה-הכהן:>
יש דברים שהם נשגבים מבינתי אבל אני מקבל.

<לאה ורון:>
בבקשה להפסיק את הדיון, ברגע זה מתקיימת הצבעה. 
<היו"ר כרמל שאמה-הכהן:>
הדיון מחודש.

<רוני אמיר:>
לגבי סעיף התחילה. אנחנו נבקש דיון מחודש, גם לאור מה שנאמר כאן. 

<היו"ר כרמל שאמה-הכהן:>
למה דיון מחדש?

<רוני אמיר:>
לשנות את מה שהתקבל אתמול.

<היו"ר כרמל שאמה-הכהן:>
עוד לא קבענו שאנחנו רוצים לשנות. צריכים להשתכנע שאנחנו רוצים לשנות.

תסבירי עוד פעם את הבעיה.

<רוני אמיר:>
אתמול אמרנו שאנחנו צריכים תקופת היערכות כדי להטמיע בחברה את הדרישות החדשות, גם בארץ וגם בחו"ל וזה לוקח זמן. אנחנו יכולים להטמיע רק כשאנחנו יודעים מה הוא הנוסח הסופי. כרגע אני יודעת את העקרונות אבל אני לא רואה את הנוסח הסופי ויכולה להגיד לאנשים מה לעשות.

אתמול אמרו שלצורך ההיערכות נותנים עד 1 ביולי. 1 ביולי מעכשיו, זה אמנם 3.5 חודשים, אבל מכיוון שיש פסח ואנחנו לא יודעים מתי זה יפורסם ומהו הנוסח הסופי, אם אנחנו עוברים את פסח אנחנו מגיעים כבר לחודש מאי וזה לא נותן לנו זמן להיערכות מספקת.

בדרך-כלל הכניסה לתוקף של החוקים היא שמרגע הכניסה לרשומות נותנים תקופת זמן מינימאלית.
<אתי בנדלר:>
יש מקרים שונים. 

<היו"ר כרמל שאמה-הכהן:>
נעשה את זה 45 ימים מהפרסום ברשומות. 

<אתי בנדלר:>
זה יכול להיות עוד לפני ה-1 ביולי.

<היו"ר כרמל שאמה-הכהן:>
אם את לא מעלה את זה - - - 

<אתי בנדלר:>
מאיפה לי לדעת?

<רוני אמיר:>
זה לא ייתן לנו פרק זמן מספיק.

<היו"ר כרמל שאמה-הכהן:>
אבל את הרוב אתם יודעים. זה סוג של היתממות. את העיקרון אתם יודעים והכול ברור. הניסוחים לא משנים להטמעה, פסיק פה ופסיק שם. 

<רוני אמיר:>
זה כן. יש סייגים שהם מותנים. 

<היו"ר כרמל שאמה-הכהן:>
45 יום ממועד הפרסום זה הרבה יותר. את רואה את הנוסח שבועיים לפחות. 

<אתי בנדלר:>
בכל מקרה צריך לעשות דיון מחדש בעוד חצי שעה. 

<אחמד טיבי:>
אנחנו לא מסכימים לדיון מחדש. אנחנו דוחים את בקשת היושב ראש.
<רון חלפון:>
יש המון חברות שלא מכירות את החוק. לפי דעתי חודש וחצי להטמיע כזה דבר, זה יהיה מאוד קשה לחברות הזרות. אני חושב שצריך להתחיל את החוק ברגל ימין, שאנשים יהיו ערוכים.
<רוני אמיר:>
אם זה יהיה מוכן לפני פסח, אז זה גם יהיה יוני, אין בעיה. השאלה האם זה יהיה מוכן?

<רון חלפון:>
שיהיה להם 3 חודשים להיערך. אל-על מילא, אבל חברות זרות?

<רוני אמיר:>
כל ההגבלות והסייגים, אפילו בנושא של התחולה בתנאי סף, אנחנו צריכים לראות את זה כדי להבין בדיוק ולהגיד מה התנאי. הרי לא בכל תנאי זה קיים. אנחנו לא צריכים לפצות מעבר למה שנדרשנו ולדעתנו זה כבר הרבה. 

<היו"ר כרמל שאמה-הכהן:>
זה בוודאות יונח בסוף אפריל. עד אז תניחו את זה, נכון?
<רוני אמיר:>
ואז זה מפורסם במהלך מאי.

<אתי בנדלר:>
לא. או שאני מניחה את זה לפני היציאה לפגרה או ביום הראשון אחרי הפגרה, שזה ה-30.4. 

<איתי עצמון:>
ואז זה 10 ימים עד שזה נכנס לרשומות?

<אתי בנדלר:>
לא. אני לא יודעת מה זה ייקבע לדיון לשנייה ושלישית. אז צריכים לפרסם את זה תוך 10 ימים מיום קבלתו בכנסת. 

<רון חלפון:>
אני לא יכול להעביר לחברות שום נוסח.

<לאה ורון:>
אני חושבת שהמציע רוצה בכל זאת לבקש.
<היו"ר כרמל שאמה-הכהן:>
אנחנו נפתח את הסעיף ונשנה את זה בצהריים.

<לאה ורון:>
למה בצהריים כשאפשר ביום שני?

<היו"ר כרמל שאמה-הכהן:>
אנחנו מחדשים את הדיון ב-14:00. אה, לא, זה דיון אחר.

<לאה ורון:>
אני לא מוצאת שום סיבה למה לא לעשות את זה ביום שני הקרוב. 

<רון חלפון:>
אני מעדיף היום בצהריים.
<היו"ר כרמל שאמה-הכהן:>
נעשה את זה היום בצהריים.

<אחמד טיבי:>
אני לא אהיה. 
<היו"ר כרמל שאמה-הכהן:>
אתה היית מאוד פעיל ודומיננטי בכל מהלך החקיקה, אבל בסוף נסתדר גם בלעדיך.

<אחמד טיבי:>
תודה. 

<היו"ר כרמל שאמה-הכהן:>
נאריך את זה לתאריך באוגוסט, בסדר?

<לאה ורון:>
תעשה את זה בעשרה לאחת.

<היו"ר כרמל שאמה-הכהן:>
תוציאי סדר יום לעשרה לאחת. 

מה עוד?

<איתי עצמון:>
אני רוצה לבדוק האם יש השלכה להחלטה שעכשיו התקבלה לעניין סעיף 3ב, שעוסק בחילוץ מחיר כרטיס הטיסה ממחיר שהונפק במסגרת חבילת תיור?
<אתי בנדלר:>
סליחה, שמעת ששר התיירות מבקש דיון מחדש בנושא הפיצויים לדוגמה?
<רחל גור:>
שר התיירות?

<אליהו ליפשיץ:>
משרד המשפטים מתנגד לנושא של פיצויים לדוגמה בכל מקרה. 

<לאה ורון:>
ואתם מצטרפים לזה, משרד התיירות?

<רחל גור:>
אני יועצת החקיקה של יו"ר הקואליציה. אני מבינה שמשרד המשפטים מתנגד לנושא של פיצוי לדוגמה באופן שיטתי. זאת אומרת, כל הצעה שעולה, מתנגדים לזה. 
עם זאת, כפי שהיועצת המשפטית של הוועדה ציינה כבר במועדים אחרים, הנושא של פיצויים לדוגמה לא הוכלל בהצעות חוק במהלך המושב הנוכחי ובמהלך המושבים האחרונים. ידוע לי שהיתה החלטת ועדת שרים, הן לגבי הרשות לסחר הוגן והן לגבי רשות התעופה האזרחית שבו הם החליטו במפורש שסמכות האכיפה של החוק הזה לא תהיה בידי רשות התמ"ת וגם לא בידי רשות התעופה וגם לא בידי רשות ממשלתית אחרת. אין החלטת ועדת שרים שמתייחסת לנושא של פיצוי לדוגמה באשר הוא.

<אליהו ליפשיץ:>
זה סעיף חדש. זה סעיף 9א רבתי, זה לא סעיף 9 רגיל.
<רחל גור:>
זה לא נכון. לאורך כל התקופה של החוק הזה הנושא של פיצויים לדוגמה עלה והם דנו בזה. 

<אלי ליפשיץ:>
השאלה לגבי איזה דבר. הוא עלה לגבי סעיף 9 ולא סעיף 9א. סעיף 9 מדבר על הנפקת כרטיס טיסה לטיסה שמועדיה לא אושרו מראש ועל-כך ניתן פיצוי לדוגמה. זה עדיין סביר, אם בכלל מדברים על אכיפה בצורה של פיצויים לדוגמה. 
אבל, כאשר מדובר על סנדוויץ' – זה לא קצת, זה הרבה לא מדתי. אולי לירות לו בראש אם הוא לא - - - 

<רחל גור:>
אין לי שום כוונה לנהל משא ומתן בשם משרד המשפטים. אני לא נציגה מוסמכת של משרד המשפטים.
שנית, אני דיברתי עם נציגי משרד המשפטים לפני שנכנסתי לכאן והם אמרו לי שאין בכוונת השר להגיש הסתייגות. הוא לא מתכוון להגיש. 

<היו"ר כרמל שאמה-הכהן:>
אין כבר להגיש הסתייגות.

<אתי בנדלר:>
אני רק רוצה לומר לך שבדברי ההסבר כבר של הצעת החוק, כפי שפורסמה ברשומות נאמר במפורש: "בעת הכנת הצעת החוק לקריאה השנייה ולקריאה השלישית, תדון ועדת הכלכלה של הכנסת בסוגיות אלה:.... הוראות בדבר אמצעי אכיפה ובכלל זה מתן פיצויים ללא הוכחת נזק (פיצויים לדוגמה) בשל הפרת הוראות אחרות של החוק המוצע מעבר למוצע בסעיף 9". 
זה עלה בעת הכנת הצעת החוק לקריאה ראשונה וזה עלה שוב בעת הכנת הצעת החוק לקריאה השנייה והשלישית.

<אליהו ליפשיץ:>
זה עדיין לא אומר שאי-אפשר לעלות שוב. כל הנושא של אכיפה הוא נושא די רחב. כלומר, יש דברים שיש בהם היגיון רב. נניח שמשרד המשפטים מתנגד כדבר שבשגרה  לכל הנושא של פיצוי לדוגמה. אבל כאשר לוקחים את זה ככלי אכיפה, כמעט בכל נושא שהוא, אני חושב - - - 

<אתי בנדלר:>
עורך דין ליפשיץ, השר מגיש בקשה לדיון מחדש בנושא הזה?

<אליהו ליפשיץ:>
עובדה שהוא ביקש. 

<היו"ר כרמל שאמה-הכהן:>
ביקש בצורה מסודרת? לאה, יש לנו בקשה לדיון מחדש?
<לאה ורון:>
כן, באמצעות עוזר השר. 
<אתי בנדלר:>
השר צריך לחתום על זה, סליחה. 

אז יש בקשה לדיון מחדש בנושא הפיצויים לדוגמה. באיזה עוד נושא?

<לאה ורון:>
בנושא של סעיף התחילה. 

<אחמד טיבי:>
זה בעשרה לאחת.

<לאה ורון:>
אז לא יהיה בעשרה לאחת אלא בשבוע הבא ביום שני. עד אז נרכז את כל הנושאים וכל הקשיים.
<אחמד טיבי:>
אני מסכים.

<אתי בנדלר:>
אז התוספת השלישית תאושר בדיון הבא?

<היו"ר כרמל שאמה-הכהן:>
תשאירו הכול ליום שני. 

<רוני אמיר:>
בשאלה מי חייב בהשבה, האם זה מוביל  - - - 

<היו"ר כרמל שאמה-הכהן:>
עד יום שני תבררו ביניכם ומה שצריך לתקן – נתקן.

<אתי בנדלר:>
ככל שיש צורך בשינוי סעיפים שכבר אושרו, נא להעביר לנו מראש בקשות.  

<היו"ר כרמל שאמה-הכהן:>
הישיבה נעולה. 

<הישיבה ננעלה בשעה 12:30.>
